**Ulica**

Ljudi mi svakodnevno postavljaju pitanja na koja ne znam odgovor. Razmišljam o njima kako bih pronašla prikladno rješenje, no često ne uspijevam. Čak kad mi se nudi odgovor i dalje nisam sposobna odlučiti i odabrati nešto sa sigurnošću.
S takvim se pitanjima susrećem svakodnevno. Koje ti je najukusnije jelo? Tko ti je najbolji prijatelj? U kojem školskom predmetu najviše uživaš? Što želiš postati u životu? Koje ti je najdraže godišnje doba? Nedavno sam pronašla odgovor na posljednje pitanje. Cijelo moje djetinjstvo bio je pred mojim očima, odgovor na koji sam se uvijek vraćala.
Ljeto. Divno, vruće ljeto.

Priča je ovo o jednom mjestu. Jednoj ulici kojoj smo dali vrlo nekreativno ime – Ulica. Ulica je na prvi pogled neuredna, prljava, beznačajna, kao i svaka druga, samo što je ova slijepa. Nema puno prometa, samo pokoji automobil koji dolazi u frizerski salon ili se vraća kući. Poznati su mi svi stanovnici moje Ulice, susjedi, uobičajeni prolaznici, psi, mačke... Znam i sve njezine najskrivenije kutke iz neprestanih igra skrivača, svaki kanalizacijski otvor i na kojem je mjestu, svaku ogradu i kako se preskače preko nje, svaku kocku na cesti, pogotovo onu na koju sam se prije nekoliko godina potpisala. Poznato mi je svako drvo, svaki grm, svaki cvijet, svaka gredica, a najviše ona kod frizerskog salona za koju sam bezbrojno puta bila strogo upozorena da ju ne oštetim. Znam sve kante za smeće koje nitko nikada ne želi dobrovoljno otvoriti, znam ju bolje od onih koji u njoj žive već desetljećima. Ulica u kojoj sam provela najviše ljetnih dana svojeg djetinjstva.

Ljeto. Svakog bih dana u predvečerje, kad bi se sunce malo spustilo, nataknula tenisice, zgrabila bočicu vode i ključeve te brzinom svjetlosti odjurila do Ulice koja se nalazi točno iza moje. Mahnula bih svima koji su već tamo ili koje vidim u dvorištima. U početku bismo sjedili na ogradici ispod susjedovog drva tise u hladovini, a kasnije na prljavom podu Ulice. Gledali bismo prekrasne zalaske sunca koji bi me svaki dan ponovno iznenadili svojom ljepotom, bezbrižno razgovarali, dijelili priče i iskustva. Tada bi netko izjavio da mu se igraju ledene babe. Ispili bismo svu vodu iz bočica, iskrali se u susjedovo dvorište i natočili vodu s vrtne slavine užasnoga metalnog okusa. I tako izmučeni, žedni, ali nikad bolje budni, legli bismo na suncem ugrijan pločnik. Kad biste bili jedan od stanovnika Ulice i oko 22 sata pogledali kroz prozor, vidjeli biste nekoliko djece kako leži na pločniku, čuli smijeh i glazbu. Vidjeli biste kako odjednom ustanu kada dođe ona jedna dobra pjesma, kako divlje plešu i pjevaju, a onda opet legnu na pod i započnu razgovor o dubokim temama.
Smijali smo se tako da smo se kotrljali po podu, nismo mogli prestati kad smo počeli, prepuni vedrog duha i dječje bezbrižnosti. Gledali smo zvijezde i govorili besmislice.
Prije odlaska uzela bih nečiji bicikl i vozikala se po duljini Ulice, upijajući svježi ljetni zrak što mi se sudarao s licem, u nadi da ću ga se sjećati zauvijek.

Ne treba mi godišnji odmor kad imam Ulicu. Ona traje čitavu godinu, ali je najposjećenija ljeti kad nema škole. Ona je mjesto na kojem sam tražena i potrebna, na kojem svi znatiželjno slušaju moje priče i pustolovine, na kojem sam svima zanimljiva, na kojem nema nepotrebnih svađa i skandala, samo usputne rasprave. To je mjesto na kojem sam važna ja. Tu nisam odbačena, nisam sramežljiva, nisam tiha, nisam ono što sam u društvu drugih. Nisam onakva kakva se činim na prvi pogled. Slobodna sam.

Zato sam shvatila draž ljeta.

Ljeto, sloboda, Ulica. Vrijeme je to kad spavam do podneva, skrivam se u hladovini čitajući knjige, tražim nove načine hlađenja, družim se s prijateljima, jedem sladoled, stavljam što više leda u pića, mažem se ljepljivom kremom za sunčanje, iščekujem odlazak na more, i pronalazim ljepotu u tome. Ljeto je razdoblje kad mogu svaku večer odlaziti u Ulicu i na najbolji mogući način provoditi sunčane ljetne dane. Nema većega osmijeha na mojem licu od onoga koji nosim kad trčim prema Ulici, nema slobodnijeg plesa od plesanja po Ulici, nema zanimljivije priče od one prepričane na podu Ulice, nema ljepšeg pogleda na zalazak sunca od onoga s Ulice, nema svježijeg zraka od svježeg povjetarca koji osjećam na licu dok biciklom jurim Ulicom, nema boljeg pogleda na zvijezde od pogleda s prašnjavoga poda Ulice na vedru ljetnu noć. Nema slobodnijeg mjesta, nema posebnijih sjećanja.

U mom svijetu, ljeto će uvijek pripadati Ulici onoliko koliko će Ulica uvijek pripadati ljetu.

Keti Tropša

 8. razred

I. osnovna škola Čakovec

 Mentor:Jelena Filo